Document ID: /roh_data/filtered/fineweb-2-filterrobots_roh.jsonl.gz/13409

Grosser Rat
Cussegl grond
Gran Consiglio
Actualmain n'è la convivenza cun ils lufs singuls e cun ils trieps da lufs che vivan en noss chantun, betg supportabla. La situaziun na po betg pli vegnir tolerada. Ella na periclitescha betg mo la vita da las nursas, da las chauras e dal muvel, mabain er in entir sectur che caracterisescha, valurisescha e nobilisescha noss chantun.
Las prognosas per il futur mussan in scenari che n'è insumma betg meglier, sche las premissas sin plaun federal restan talas e qualas. Il luf n'ha numnadamain nagins inimis natirals che regulassan sia populaziun, ed el ha mintga onn en media sis pitschens. Sajettar lufs è a curta ed a lunga vista l'unica soluziun plausibla.
Igl è indispensabel che las represchentantas ed ils represchentants dal chantun en las chombras federalas e ch'ils organs da l'administraziun chantunala protesteschian tar l'uffizi federal ch'è responsabel per questa tematica. Quai cun agid da las datas davart las stgarpadas da lufs ch'èn vegnidas registradas durant ils ultims onns sin noss territori chantunal, las documentaziuns fotograficas ed ils rapports da perditgas. Las medias ston vegnir integradas, per ch'ellas possian infurmar e sensibilisar la populaziun, las politicras ed ils politichers, l'Uniun purila svizra (che sto sa preschentar cun ina tenuta unitara, cumbain che tuttas e tuts n'èn betg pertutgads da la problematica) sco er las federaziuns svizras da l'ambient davart la seriusadad, davart la nuschaivladad e davart il privel da la preschientscha – pli e pli intensiva e smesirada – da l'animal da rapina grond en in territori sco noss, ch'è collià fermamain cun la tegnida e cun l'allevament d'animals.
La Regenza vegn perquai incumbensada da far tut ils pass pussaivels, per che las leschas federalas che reglan la protecziun dal luf, possian vegnir midadas en quel senn, ch'ils process sin tut ils stgalims daventian pli concis, per ch'il chantun Grischun possia decider autonomamain da sajettar animals che fan donn a noss territori ed a nossa populaziun.
Cuira, ils 3 da settember 2022
Righetti, Furger, Spagnolatti, Beeli, Bergamin, Berther, Bettinaglio, Binkert, Brandenburger, Brunold, Butzerin, Candrian, Censi, Collenberg, Cortesi, Crameri (Surava), Danuser (Cazas), Della Cà, Derungs, Epp, Gansner, Hohl, Jochum, Kohler, Lamprecht, Lehner, Loepfe, Luzio, Mani, Menghini-Inauen, Messmer-Blumer, Metzger, Michael (Donat), Michael (Castasegna), Morf, Rauch, Roffler, Salis, Sax, Schneider, Sgier, Tanner, Tomaschett, Ulber, Widmer, Zanetti (Sent), Zanetti (Landquart)
Il svilup actual dal luf e l'augment respectiv dal dumber da stgarpadas d'animals da niz e d'inscunters frappants cun persunas fan quitads a la Regenza ed èn ina gronda sfida per tut las persunas participadas. Ils manaschis pertutgads directamain dal svilup dal luf e las persunas responsablas per las alps han fatg ils ultims onns gronds sforzs per proteger lur muntaneras cunter attatgas e per pussibilitar uschia ina coexistenza tranter l'uman ed il luf. Las persunas pertutgadas ed ils posts chantunals spezialisads ch'èn responsabels per ils secturs protecziun da muntaneras e management dal luf arrivan dentant pli e pli a lur cunfins.
La politica, la Regenza e las autoritads enconuschan las sfidas da la populaziun pertutgada, ed ellas sa stentan da cuntanscher meglieraziuns.La tenuta da la Regenza è dapi onns la medema: In management modern dal luf resguarda ils differents basegns e las differentas pretensiuns envers il spazi da viver, envers il spazi cultural ed envers il territori natiral. Ina regulaziun preventiva na pudess betg mo avair effects selectivs, mabain er effects educativs sin ina populaziun da lufs, preservar lur timiditad natirala ed uschia garantir la distanza envers ils umans ed envers ils animals da niz.
En collavuraziun cun l'Uffizi federal d'ambient (UFAM) ha il chantun pudì sviluppar vinavant simplificaziuns dals andaments administrativs. Ultra da quai è la pratica da l'indemnisaziun d'animals da niz stgarpads gia vegnida adattada sin la stad alpestra 2022 a favur da las possessuras e dals possessurs d'animals. Il chantun vegn a s'engaschar vinavant per ina gestiun moderna da la preschientscha dal luf e per ina protecziun da muntaneras pratitgabla en il senn d'ina coexistenza tranter il luf e l'uman.
Ils giavischs e las pretensiuns dal Grischun e d'ulteriurs chantuns alpins cun colonisaziun da lufs èn enconuschents a Berna. Per rinforzar la posiziun dal chantun Grischun è vegnì tschertgà l'accord cun ils auters chantuns da muntogna. Il settember 2022 ha la Conferenza da las regenzas dals chantuns alpins (CRCA) supplitgà la Confederaziun per ina reponderaziun e per dapli sustegn per ir enturn cun il luf. La populaziun da lufs en las Alps svizras duai pudair vegnir regulada en moda activa sumegliantamain a la populaziun da capricorns.
Regulaziuns preventivas dovran ina basa legala correspundenta. Las autoritads chantunalas stattan vinavant en contact ed han schizunt in barat pli stretg cun las persunas responsablas da la Confederaziun en vista a la proxima revisiun da la lescha. La revisiun proponida vul stgaffir l'abilitad d'agir necessaria cun ina midada concisa ed equilibrada da la Lescha da chatscha. I sto vegnir evità da perder danovamain la votaziun. La renunzia al spustament da las cumpetenzas da la Confederaziun als chantuns vegn perquai sustegnida da la Regenza.
Sa basond sin questas explicaziuns propona la Regenza al Cussegl grond da midar questa incumbensa sco suonda:
La Regenza vegn incumbensada da s'engaschar, per che las leschas federalas che reglan la protecziun dal luf vegnian adattadas en quel senn e per ch'ils process vegnian simplifitgads sin mintga stgalim, per pussibilitar al chantun Grischun da sajettar preventivamain animals da rapina gronds che chaschunan donns.
25 d'october 2022